Osmaši generacije 2025./2026. oprostili se od osnovne škole
Svečanom završnom priredbom učenici osmih razreda generacije 2025./2026. oprostili su se od svoje osnovne škole i zatvorili jedno važno poglavlje svoga života. U nazočnosti roditelja, ravnatelja, učitelja i ostalih djelatnika škole te sadašnjih i bivših učenika naše škole prisjetili su se zajedničkih osam godina ispunjenih učenjem, prijateljstvima, uspjesima, izazovima i brojnim uspomenama koje će zauvijek nositi sa sobom.
Prigodnim programom, koji su pripremili zajedno sa svojim razrednicima Sanjom Špiranec, Jelenom Sršan Pavlic, Aleksandrom Puklavcem i Danijelom Horvat, učenici su zahvalili svima koji su ih pratili na putu odrastanja. Kroz pjesmu, glazbu i birane riječi izrazili su zahvalnost svojim učiteljima na strpljenju, podršci i znanju koje su im nesebično prenosili kao i roditeljima koji su ih tijekom svih školskih godina bodrili i vjerovali u njih.
Okupljenima su se prigodnim riječima, u ime roditelja, obratili gospođa i gospodin Krznarić, poželjevši učenicima mnogo uspjeha, hrabrosti i ustrajnosti na njihovu daljnjem obrazovnom putu.
Na kraju svečanosti uslijedila je svečana dodjela svjedodžbi i pohvalnica koje su učenicima uručili njihovi razrednici. Učenici koji su tijekom svih osam godina osnovnoškolskog obrazovanja ostvarivali odličan uspjeh za svoj su trud, predanost i ustrajnost nagrađeni prigodnim knjigama.
Našim osmašima od srca želimo  da im znanje, prijateljstva i uspomene stečene u našoj školi budu čvrst temelj za sve buduće izazove i ostvarenje njihovih snova. 
Dragi osmaši, ne zaboravite, vama preostaje samo jedno: Narastite dobri!

